કોઈ પણ ભાષાના શબ્દકોશથી આપણે જે સમજીએ છીએ - ભાષાના શબ્દો, તેના અર્થ, આવશ્યક હોય ત્યાં સમજ, વ્યાકરણીય માહિતી વગેરે - તેને તો હજી ખાસી વાર હતી. ડ્રુમન્ડનો તો ટચૂકડો કોશ હતો, જેમાં તેણે ૪૬૩ અંગ્રેજી શબ્દોના અર્થ કે સમજ આપી હતી. તે ગુજરાતી ભાષકો કે ગુજરાતી ભાષા માટે પણ ન હતો. ભારતમાં વેપાર અર્થે આવેલા અંગ્રેજોને ગુજરાતમાં વ્યાપારી પ્રવૃત્તિ કરવામાં સહાય થાય તે હેતુથી આ કોશ રચાયેલો અને મુખ્યત્વે ગુજરાતીઓની વેપારની રીતરસમ, તેનો વેપારઉદ્યોગ અને અગત્યનાં વેપારી મથકોને ખ્યાલમાં રાખી તે બનાવવામાં આવ્યો હતો. ખાસ નોંધપાત્ર હકીકત આ કોશ અંગે એ છે કે તેમાં ગુજરાતી, અંગ્રેજી અને મરાઠી વ્યાકરણ પણ આપવામાં આવ્યું છે. ત્યાર પછી ૧૮૩૫, ૧૮૪૧, અને ૧૮૪૬માં પણ શબ્દકોશ રચાયા, પરંતુ ૧૮૪૬ના છેલ્લા શબ્દકોશમાં પણ માત્ર ૧૫૦૦૦ શબ્દો જ હતા. તદુપરાંત એ હકીકતની પણ નોંધ લેવી જ રહી કે આ સઘળા એકભાષી એટલે કે ગુજરાતી ટુ ગુજરાતી શબ્દકોશ ન હતા. બધા જ દ્વિભાષી શબ્દકોશ હતા અને બધા જ અંગ્રેજી-ટુ-ગુજરાતી એટલે કે તેમાં અંગ્રેજી શબ્દોના ગુજરાતી પર્યાયો અપાયા હતા. આમ જેને સાચા અર્થમાં ગુજરાતી ભાષાનો પ્રથમ કોશ કહી શકાય, જેમાં ગુજરાતી ભાષાના શબ્દો સામે તેના પર્યાય કે તેના અર્થ કે સમજ ગુજરાતી ભાષામાં આપવામાં આવ્યાં હોય તેને ઝાઝી ન કહીએ તો પણ અડધી સદીની વાર હતી.